Üllar Salumäe
Lennundusteenistuse direktor
Transpordiamet

			
			
		18.02.2025 nr KV-3.7-2/25/3474-1	

Lennukoolitusteenuse osutamise tingimused	

Lugupeetud hr Salumäe	

Alates 18.10.2024 on Kaitseväe Akadeemia Kaitselennunduse järelevalveteenistuse poolt sertifitseeritud kaitselennunduse koolitusorganisatsioon (MIL A ATO), kellel on õigus kaitselennunduse regulatsioonide alusel läbi viia kaitselennundusega seotud koolitusi koos lennutreeningseadmete kasutamisega.

01.11.2024 alustas Kaitseväe Akadeemia rakenduskõrgharidusõppe õppekava „Sõjaväeline juhtimine õhuväes“ õhusõiduki juhtimise erialamooduli integreeritud õppe läbiviimisega. Õhusõiduki juhtimise erialamooduli õpe koosneb teooriaõppest ja lennupraktikast. Õhusõiduki juhtimise erialaõppe teooriaõpet teostab täies mahus Kaitseväe Akadeemia MIL A ATO. 

Lennupraktika soovib Kaitseväe Akadeemia riigihanke korras tellida Eesti tsiviillennukoolitusteenus(t)e pakkujalt (piloodikoolituse organisatsioonist ehk ATO-st). Lennupraktika õpe viiakse läbi Kaitseväe Akadeemia õppekavas kinnitatud mahtude ja ainevoo alusel. Lennupraktika (sh kaasnev lennupraktika teooria) sisaldab õpet ühe- ja mitme kolbmootoriga lennukil ja FSTD FNTP II lennusimulaatoril, instrumentaallennuõpet, meeskonna koostöökoolituse ning UPRT õpet. Tellitav lennupraktika piirdub sertifitseeritud tsiviilkoolitusorganisatsiooni poolt koolieksamite läbiviimisega. Erialamooduli läbinud õppuritele väljastab Kaitselennunduse järelevalveteenistus kaitselennunduse piloodiloa.

Seoses eelnevaga palun Teil välja tuua tingimused piloodikoolitusorganisatsiooni(de)le, kes soovivad huvi korral osutada teenust Kaitseväe Akadeemia MIL A ATO lennupraktika õppe teostamiseks. Tingimused on Kaitseväe Akadeemiale vajalikud hanke tehnilise kirjelduse koostamiseks ning hanke väljakuulutamiseks Riigi Kaitseinvesteeringute Keskuse poolt.

Lugupidamisega	

[ allkirjastatud digitaalselt ]	

Viktor Kalnitski	
Brigaadikindral	
Kaitseväe Akadeemia ülem
MIL A ATO juht	
Anneli Kajamaa 717 1316
anneli.kajamaa@mil.ee